ไฟแนนเชียลไดเจสต์
SGP ซื้อก๊าซเหลวมาเลย์เสร็จแล้ว
30 พ.ค. 2556

SGP ซื้อก๊าซเหลวมาเลย์เสร็จแล้ว
บริษัท สยามแก๊ส แอนด์ ปิโตรเคมีคัลส์ (SGP) แจ้งตลาดหลักทรัพย์ว่า วันที่ 29 พ.ค. 2556 บริษัทได้ดำเนินการซื้อสินทรัพย์และธุรกิจก๊าซปิโตรเลียมเหลวของ Shell Timur Sdn.Bhd. เสร็จเรียบร้อยแล้ว
Shell Timur Sdn.Bhd. อยู่ใน EAST MALAYSIA โดยบริษัทให้บริษัท MYGAZ SDN.BHD. ที่บริษัทถือหุ้น 70% ของทุนจดทะเบียนเข้าซื้อสินทรัพย์และธุรกิจดังกล่าวแทน
คิวเฮ้าส์ตั้ง ‘อภิศักดิ์’ เป็นประธาน
บริษัท ควอลิตี้เฮ้าส์ (QH) แจ้งว่า คณะกรรมการบริษัทมีมติแต่งตั้งนายอภิศักดิ์ ตันติวรวงศ์ เป็นกรรมการและประธานกรรมการบริษัทแทน พล.ต.อ.เภา สารสิน ประธานกรรมการบริษัท ซึ่งได้ถึงแก่อนิจกรรมเมื่อวันที่ 7 มี.ค. 2556 โดยมีผลตั้งแต่วันที่ 28 พ.ค. 2556 
ตลท.รับหุ้นเพิ่มทุน UMI เคาะ 31 พ.ค.
ตลาดหลักทรัพย์แห่งประเทศไทย (ตลท.) รับหุ้นเพิ่มทุนของบริษัท สหโมเสคอุตสาหกรรม (UMI) จำนวน 358,502,001 หุ้น 
ด้านตลาดหลักทรัพย์เอ็ม เอ ไอ (mai) รับหุ้นเพิ่มทุนของบริษัท 2 เอส เมทัล (2S) จำนวน 49,999,984 หุ้น โดยทั้งสองบริษัทเริ่มซื้อขายในตลาดหลักทรัพย์ตั้งแต่วันที่ 31 พ.ค. 2556 ซึ่งเป็นหุ้นที่จัดสรรเพื่อจ่ายปันผลเช่นกัน
บลจ.บัวหลวงเก็บหุ้น MK 1.11%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มา/จำหน่ายหลักทรัพย์ของกิจการ (แบบ 2462) ว่า เมื่อวันที่ 21 พ.ค. 2556 บริษัทหลักทรัพย์จัดการกองทุนรวม (บลจ.) บัวหลวง ได้มาของหุ้นบริษัท มั่นคงเคหะการ(MK) จำนวนหลักทรัพย์ที่ได้มาคิดเป็น 1.11% ของสิทธิออกเสียงทั้งหมดของกิจการ ส่งผลให้ถือเพิ่มเป็น 5.78% ของสิทธิออกเสียงทั้งหมดของกิจการ
นางรัชนี นิพัทธกุศล แจ้งว่า เมื่อวันที่ 22 พ.ค. 2556 ได้จำหน่ายหุ้นบริษัท บีอีซี เวิลด์ (BEC) คิดเป็น 3.5% คงเหลือจำนวน 39.68% ของสิทธิออกเสียงทั้งหมดของกิจการ
PPM จำหน่ายสินค้าอะลูมิเนียมโปรไฟล์
บริษัท พรพรหมเม็ททอล (PPM) แจ้งว่า บริษัทได้สั่งซื้อสินค้าประเภทอะลูมิเนียมโปรไฟล์ สำหรับโครงสร้างเครื่องจักรและก่อสร้าง โดยได้เริ่มจำหน่ายให้กับอุตสาหกรรมยานยนต์ประเภทรถบรรทุกกึ่งพ่วงเป็นอุตสาหกรรมแรก เพื่อเป็นการเติบโตทางธุรกิจ
ทั้งนี้ อะลูมิเนียมโปรไฟล์เป็นวัสดุที่มีน้ำหนักเบา ส่งผลให้น้ำหนักของรถบรรทุกลดลงกว่า 20% ทำให้บรรทุกสินค้าได้มากขึ้น